
	ОБЛАГАНЕ НА МНОГОНАЦИОНАЛНИТЕ И ГОЛЕМИТЕ НАЦИОНАЛНИ ГРУПИ ПРЕДПРИЯТИЯ С ДОПЪЛНИТЕЛЕН ДАНЪК И С НАЦИОНАЛЕН ДОПЪЛНИТЕЛЕН ДАНЪК

НАЦИОНАЛЕН ДОПЪЛНИТЕЛЕН ДАНЪК



В Република България е въведен  национален допълнителен данък с транспониране във вътрешното законодателство на опцията на Директива (ЕС) 2022/2523 на Съвета от 15 декември 2022 г. за гарантиране на глобално минимално равнище на данъчно облагане на многонационалните групи от предприятия и големите национални групи в Съюза (Директива (ЕС) 2022/2523) за национален допълнителен данък, имаща за прототип „допустимия вътрешен минимален допълнителен данък“, регламентиран в Типовите правила на ОИСР. 

Разпоредбите за определяне на национален допълнителен данък се съдържат в Глава тридесет и четвърта „л“ от ЗКПО и са в сила от 01.01.2024 г. Принципно правилата за изчисляване на национален допълнителен данък съвпадат с правилата за определяне на допълнителния данък по Директива (ЕС) 2022/2523 с някои изключения. Националният допълнителен данък е с размер, равен на определения за България допълнителен данък за многонационалната или голяма национална група. 
Разпоредите в тази глава (260я25 – 260я29) включват множество препратки към разпоредби, свързани с определяне на първичния допълнителен данък на групата като цяло.

Данъчно задължени лица (Чл. 260я25  от ЗКПО)

Национален допълнителен данък за данъчния период дължат:

1. съставните образувания по чл. 260а, ал. 2, облагани с ниска данъчна ставка, с изключение на образуванията по чл. 260а, ал. 4;

2. данъчно задължените лица съгласно чл. 260е, ал. 1, т. 2, ал. 2, т. 2, ал. 4, т. 2 и ал. 6, т. 2, дължащи допълнителен данък за себе си, когато се облагат с ниска данъчна ставка;

3. разположените в страната съвместни предприятия и дъщерни предприятия и места на стопанска дейност на съвместни предприятия; за целите на този член делът на образуванието майка по чл. 260я8, ал. 2 от допълнителния данък на съвместно предприятие или дъщерно предприятие на съвместно предприятие е равен на 100 на сто.
Накратко това означава, че данъчно задължено лице за националния допълнителен данък е всяко съставно образувание от многонационална и голяма национална група предприятия, вкл. крайни образувания майки и междинни образувания майки в страната. 

Определяне на размера на националния допълнителен данък  (260я26 от ЗКПО)  
· (1) Размерът на националния допълнителен данък е равен на:

1. определения съгласно чл. 260ш, ал. 5 допълнителен данък - за лицата по чл. 260я25, т. 1 и 2, и

2. определения съгласно 260я8, ал. 3 и 4 допълнителен данък по чл. 260ш, ал. 5 - за лицата по 260я25, т. 3.

· (2) За целите на ал. 1 чл. 260ш се прилага, без да се взема предвид националният допълнителен данък.

· (3) За целите на ал. 1, при определяне на изключението за съществена стопанска дейност не се прилага чл. 260я17, ал. 1, чл. 260щ, ал. 3 се прилага, като стойността от 5 на сто се заменя с нула, и чл. 260щ, ал. 4 се прилага, като стойността от 5 на сто за периода 2023 - 2032 г. се заменя със стойностите, посочени в чл. 260я17, ал. 2.
За целите на определяне на националния допълнителен данък се прилагат правилата за определяне на допълнителния данък – това означава, че се определя допълнителният данък за цялата юрисдикция. След което така определеният данък се разпределя между съставните образувания в юрисдикцията, т.е. определя се делът на дължимия от всяко от тях национален данък на база на общия резултат по реда на чл. 260ш, ал. 5 от ЗКПО.
Важно! При националния допълнителен данък (за разлика от допълнителния данък) изключението за съществена стопанска дейност се прилага само по отношение на дълготрайните материални активи, но не и за наетите лица. 

Изключението за дълготрайните активи се прилага в цялост,  включително с по-високите проценти в 10-годишния преходен период.

Специфични правила (чл. 260я27от ЗКПО) 
·  За целите на тази глава не се прилагат чл. 260х, ал. 1 и ал. 3 - 5, с изключение на случаите на удържан в страната данък при източника от лицата по чл. 260я25, с който се облагат доходи от дивиденти и ликвидационни дялове, чл. 260я1 и чл. 260я18 (чл. 260я27, ал. 1).
· Когато съставните образувания на многонационална група предприятия, разположени в страната, съставят финансовите си отчети за отчетния период съгласно Закона за счетоводството на базата на:

1. един и същ счетоводен стандарт, определен за приложима счетоводна база съгласно Закона за счетоводството, националният допълнителен данък по чл. 260я26 се определя на базата на този счетоводен стандарт; за целите на тази точка данъчният период е календарната година;

2. различни счетоводни стандарти, определени за приложима счетоводна база съгласно Закона за счетоводството, националният допълнителен данък по 260я26 се определя на базата на счетоводния стандарт съгласно чл. 260м, ал. 1 и 2; за целите на тази точка данъчният период е този съгласно чл. 260б (чл. 260я27, ал. 2).

· За целите на ал. 2, когато съставно образувание от многонационална група предприятия, разположено в страната, съставя повече от един финансов отчет на базата на различни счетоводни стандарти, националният допълнителен данък по чл. 260я26 за това съставно образувание се определя, както следва:

1. в случаите, когато всички останали съставни образувания от същата многонационална група предприятия, разположени в страната, съставят за отчетния период съгласно Закона за счетоводството финансовите си отчети на базата на един и същ счетоводен стандарт, определен за приложима счетоводна база съгласно Закона за счетоводството - съгласно ал. 2, т. 1;

2. в случаите, когато останалите съставни образувания от същата многонационална група предприятия, разположени в страната, съставят за отчетния период съгласно Закона за счетоводството финансовите си отчети на базата на различни счетоводни стандарти, определени за приложима счетоводна база съгласно Закона за счетоводството - съгласно ал. 2, т. 2  (чл. 260я27, ал. 3).

· За целите на чл. 260я26 допълнителният данък по чл. 260ш, ал. 5 за данъчно задължените лица по чл. 260я25, т. 3 се определя по реда на глави тридесет и четвърта "в" до тридесет и четвърта „ж“, като се счита, че те са съставни образувания на отделна многонационална или голяма национална група предприятия с крайно образувание майка едно от тях. Крайното образувание майка се определя от съставните образувания  (чл. 260я27, ал. 4).

· За целите на определянето на националния допълнителен данък се прилагат глави тридесет и четвърта „а“ – „к“ съответно, при спазване на разпоредбите на тази глава образувания  (чл. 260я27, ал. 5).

·  За случаите по ал. 2 и 3 размерът на националния допълнителен данък се изчислява в евро  (чл. 260я27, ал. 6 (изм. и доп. ДВ. бр. 30 от 27.03.2026 г.).

Деклариране на данъка (чл. 260я28 от ЗКПО)
Данъчно задължено лице по чл. 260я25 подава данъчна декларация по образец за националния допълнителен данък за съответния данъчен период:
 - в териториалната дирекция на Националната агенция за приходите по мястото на регистрация;

-  в сроковете по:

· чл. 260я19 (до 18 месеца след последния ден на данъчния период)       
· и по чл. 260я23, ал. 8 (до 15 месеца след последния ден на данъчния период, за който се предоставя информация).
 - изготвя се на базата на информационната декларация, изготвена и подадена по реда на чл. 260я23;.
- изготвя се в евро. В случаите, в които националният допълнителен данък не е изчислен в евро, се използва референтният валутен курс на еврото, публикуван от  Българската народна банка на нейната интернет страница  към валутата, в която е определен националният допълнителен данък за последния ден на данъчния период (изм. и доп. ДВ. бр.30 от 27.03.2026 г.).


Вж.: Формуляри
Внимание! Съгласно чл. 260б от ЗКПО данъчен период за целите на този данъчен режим е периодът, за който крайното образувание майка на многонационална или голяма национална група предприятия изготвя консолидиран финансов отчет, или календарната година, когато крайното образувание майка не изготвя консолидиран финансов отчет.

Т.е. компаниите в България, които са част от големи многонационални групи, ще определят срока за деклариране и внасяне на националния допълнителен данък спрямо периода на крайното предприятие майка, при равни други условия.

Внасяне на данъка (чл. 260я29 от ЗКПО)
· Данъчно задълженото лице по чл. 260я25 внася националния допълнителен данък за съответния данъчен период в срока за деклариране по чл. 260я28, ал. 1.

Важно! Всяко данъчно задължено лице за националния допълнителен данък самостоятелно декларира и внася данъка и се разчита самостоятелно с бюджета.

НАЦИОНАЛНА АГЕНЦИЯ ЗА ПРИХОДИТЕ

ЦЕНТРАЛНО УПРАВЛЕНИЕ


1000  София, бул. “Княз Александър Дондуков” № 52  Телефон: 0700 18 700 Факс: (02) 9859 3099



НАЦИОНАЛНА АГЕНЦИЯ ЗА ПРИХОДИТЕ

ЦЕНТРАЛНО УПРАВЛЕНИЕ




		Изх. № ЕВ-54-30-3598#4

Дата: 24.06.2026 г.


		чл. 260я27, ал. 2, т. 1 от ЗКПО

чл. 260б от ЗКПО


чл. 260я28, ал. 1 от ЗКПО


чл. 260я19 от ЗКПО


чл. 260я16, ал. 1 от ЗКПО






		

		





ОТНОСНО: определяне на данъчен период и деклариране на националния допълнителен данък по част V„а“ „Облагане на многонационалните и големите национални групи предприятия с допълнителен данък и с национален допълнителен данък“ на Закона за корпоративното подоходно облагане (ЗКПО).

УВАЖАЕМИ ГОСПОДИН ……..,

В писмено запитване, препратено по компетентност и постъпило в ЦУ на НАП с вх. № ЕВ-54-30-3598#3/04.05.2026 г., е изложена следната фактическа обстановка:


„М………“ ЕАД е част от голяма многонационална група предприятия М……., Испания, попадаща в обхвата на правилата GloBE. Дружеството е единствено съставно образувание, установено в България. Финансовите му отчети се съставят на база Международните счетоводни стандарти (МСС), като същите стандарти се прилагат и от крайното образувание майка М……., Испания при изготвяне на консолидирания финансов отчет на групата. Данъчният период на крайното образувание майка е от 1 септември до 31 август.  

Поставени са следните въпроси:


1. Кой е първият период, за който „М………“ ЕАД ще дължи национален допълнителен данък за 2024 г. – за периода от 01.09.2024 г. до 31.08.2025 г. или за периода от 01.01.2024 г. до 31.12.2024 г.?

2. В какъв срок дружеството следва да подаде декларация за национален допълнителен данък – до 18 месеца след приключване на данъчния период на крайното образувание майка – 28.02.2027 г. или до 30.06.2026 г.  

Предвид изложеното, въпроса и относимата нормативна уредба, на основание чл. 10, ал. 1, т. 10 от Закона за Националната агенция за приходите изразявам следното становище:


Съгласно чл. 260я27, ал. 2, т. 1 от ЗКПО, когато всички съставни образувания на многонационалната група в страната съставят финансовите си отчети за отчетния период съгласно Закона за счетоводството (ЗСч) на базата на един и същ счетоводен стандарт (в случая МСС), националният допълнителен данък се определя за данъчен период, който е календарната година.

Това е специално правило, което дерогира общото правило на чл. 260б от ЗКПО (където данъчният период обикновено следва данъчния период на крайното образувание майка за целите на консолидацията). Следователно за „М………“ ЕАД в хипотезата на чл. 260я27, ал. 2, т. 1 от ЗКПО задължението за националния допълнителен данък възниква и се изчислява за периода от 1 януари до 31 декември 2024 г.

По отношение на втория въпрос, касаещ периода за деклариране на националния допълнителен данък, следва да се има предвид, че съгласно разпоредбата на чл. 260я28, ал. 1 от ЗКПО данъчно задължено лице (ДЗЛ) по чл. 260я25 подава данъчна декларация по образец за националния допълнителен данък за съответния данъчен период в териториалната дирекция на Националната агенция за приходите по мястото на регистрация в сроковете по чл. 260я19 и чл. 260я23, ал. 8.

Според чл. 260я19 от ЗКПО, независимо от чл. 260я23, ал. 8 информационната декларация и уведомленията по чл. 260я23 се подават не по-късно от 18 месеца след последния ден на данъчния период, който е преходен период съгласно чл. 260я16.


Разпоредбата на чл. 260я16, ал. 1 от закона гласи, че за целите на този член „преходен период“ за дадена юрисдикция е първият данъчен период, през който многонационална или голяма национална група предприятия изпълнява условията по чл. 260а, ал. 2 за тази юрисдикция.

Член 260я23, ал. 8 от ЗКПО регламентира, че информационната декларация по ал. 6 и 7 и съответните уведомления се подават не по-късно от 15 месеца след последния ден на данъчния период, за който се предоставя информация. 

По отношение на сроковете за подаване на декларациите е важно също да се обърне внимание на §30 от Преходните и заключителни разпоредби за Закона за държавния бюджет за 2025 г. (ПЗР на ЗДБРБ за 2025 г.). В ал. 1 на § 30 е регламентирано, че информационната декларация и уведомленията по чл. 260я19 от ЗКПО, както и данъчните декларации по чл. 260я23, ал. 9 от ЗКПО и по чл. 260я28, ал. 1 от ЗКПО, за данъчен период, започващ на 1 януари 2024 г. или по-късно през тази календарна година, който е преходен период съгласно чл. 260я16 от ЗКПО, се подават в срок от 10 януари 2026 г. до 18 месеца след последния ден на този данъчен период или до 30 юни 2026 г., когато срокът от 18 месеца изтича преди тази дата. Съгласно ал. 2 информационната декларация и уведомленията по чл. 260я23 от ЗКПО, както и данъчните декларации по чл. 260я23, ал. 9 от ЗКПО и по чл. 260я28, ал. 1 от ЗКПО, за данъчен период, който завършва преди 31 март 2025 г., се подават в срок от 10 януари 2026 г. до 30 юни 2026 г.  


Въз основа на изложеното следва, че при данъчен период на данъчно задълженото лице съгласно чл. 260я27, ал. 2, т. 1 от ЗКПО – календарната 2024 г. и данъчен период по чл. 260б от ЗКПО на многонационалната група предприятия – от 1 септември 2024 г. до 31 август 2025 г. срокът по § 30 от ПЗР на ЗДБРБ за 2025 г. за подаване на данъчната декларация по чл. 260я28, ал. 1 от ЗКПО за националния допълнителен данък започва да тече от крайната дата на данъчния период съгласно чл. 260б от ЗКПО на крайното образувание майка М………., Испания (31.08.2025 г.), като поради това, че 18-те месеца изтичат след 30.06.2026 г., срокът за подаване на данъчната декларация по чл. 260я28, ал. 1 от ЗКПО за националния допълнителен данък в случая е до 28 февруари 2027 г. 

ЗАМ. ИЗПЪЛНИТЕЛЕН ДИРЕКТОР НА НАП: ВЕНЦИСЛАВА ПЕТКОВА

Документът е електронно създаден и подписан, като данни за електронния подпис на издателя се визуализират в горния десен ъгъл на началната страница, съгласно действащите нормативни изисквания.

НАЦИОНАЛНА АГЕНЦИЯ ЗА ПРИХОДИТЕ

ЦЕНТРАЛНО УПРАВЛЕНИЕ


1000  София, бул. “Княз Александър Дондуков” № 52  Телефон: 0700 18 700 Факс: (02) 9859 3099



НАЦИОНАЛНА АГЕНЦИЯ ЗА ПРИХОДИТЕ

ЦЕНТРАЛНО УПРАВЛЕНИЕ




		Изх. № 55-30-11668#1


Дата: 05.06.2026 г.

		чл. 260я28, ал. 1 от ЗКПО








ОТНОСНО: деклариране на националния допълнителен данък по част V„а“ „Облагане на многонационалните и големите национални групи предприятия с допълнителен данък и с национален допълнителен данък“ на Закона за корпоративното подоходно облагане (ЗКПО) за първия данъчен период 2024 г.

УВАЖАЕМА Г-ЖО ………,

В писмено запитване, постъпило в ЦУ на НАП с вх.№ 55-30-11668/07.04.2026 г., е изложена следната фактическа обстановка:

За периода от 01.01.2024 г. до 23.10.2024 г. „Й………“ ЕАД е съставно образувание на многонационалната група P. Съставните образувания на групата, разположени в страната, за този период са „Й….….“ ЕАД, „Ц………“ ЕАД, „Б………“ ЕАД и „Р……..“ ООД. На 24.10.2024 г. P…….. груп е сключило стратегическо партньорство с глобалната технологична група Е…….., което придобива 50% плюс една акция от телекомуникационното звено на P….., а именно P…….., преименувано на Е……. На същата дата сделката е финализирана и публично оповестена, като „Б……..“ ЕАД и „Р………“ ООД остават част от многонационалната група P……, докато „Й……..“ ЕАД и „Ц………“ ЕАД стават част от нова, отделна многонационална група – E……….

И двете групи P….. и E…... попадат в обхвата на правилата на Стълб 2 за 2024 г., доколкото всяка от тях има годишни консолидирани приходи в размер на над 750 милиона евро през поне два от четирите данъчни периода, предхождащи 2024 г.


За целите на изготвянето на консолидираните финансови отчети и прилагането на правилата за минимално ефективно данъчно облагане, финансовите данни на „Б……..“ ЕАД и „Р………“ ООД продължават да се консолидират на ниво многонационална група P….. от крайното образувание майка P……, Чехия, докато финансовите данни на „Й……..“ ЕАД и „Ц……..“ ЕАД, считано от 24.10.2024 г. се консолидират на ниво многонационална група E……., Нидерландия.


Посочено е, че периодът, за който крайните образувания майка, съответно на P….... групата и на E…….. групата, изготвят консолидиран финансов отчет, е календарната година.  

За 2024 г. „Й………“ ЕАД се явява данъчно задължено лице по смисъла на чл. 260я25, т. 1 от ЗКПО за целите на националния допълнителен данък.

Очакваното задължение за национален допълнителен данък е определено да се дължи както следва:

- за данъчен период от 1 януари до 23 октомври 2024 г. – на база агрегирана информация за периода от всички четири български съставни образувания, част от P групата (първи подпериод);


- за данъчен период от 24 октомври до 31 декември 2024 г. – на база агрегирана информация за периода от „Й……..“ ЕАД и „Ц………“ ЕАД, т. е. от българските съставни образувания на групата E……… (втори подпериод).

Поставени са следните въпроси:

1. Следва ли „Й………“ ЕАД да подаде две отделни данъчни декларации за национален допълнителен данък за 2024 г. – една за първия подпериод (като част от групата P……) и една за втория подпериод (като част от групата E…….);

2. В случай че отговорът на първи въпрос е положителен, е поискано разяснение относно техническия и процедурния ред, по който двете данъчни декларации следва да бъдат подадени, така че всяка от тях да бъде приета като самостоятелна и валидна данъчна декларация; да не бъде третирана като коригираща предходна декларация; да представлява независимо основание за определяне и заплащане на евентуално дължим национален допълнителен данък.

В запитването дружеството е изложило своите съображения за това, че следва да бъдат подадени две отделни данъчни декларации.

Предвид изложената фактическа обстановка, въпросите и относимата към тях нормативна уредба на основание чл. 10, ал. 1, т. 10 от Закона за Националната агенция за приходите Ви уведомявам следното:


Със Заповед № ЗМФ-386 от 28.04.2026 г. на министъра на финансите е утвърден нов образец на Данъчна декларация по чл. 260я28, ал. 1 от ЗКПО за националния допълнителен данък, обнародван в ДВ бр. 42 от 08.05.2026 г., в който е предвидена възможност данъчно задължените лица да подават повече от една декларация в случаите, в които лицето е било част от две или повече многонационални или големи национални групи.

Видно от частта на декларацията, касаеща данъчния период, в случаите когато данъчно задълженото лице през съответните периоди, посочени в т. 1.1. (данъчен период на данъчно задълженото лице съгласно чл. 260я27, ал. 2, т. 1 от ЗКПО), 1.2. (данъчен период на ДЗЛ съгласно чл. 260я27, ал. 2, т. 2 от ЗКПО) и 1.3. (последен данъчен период на данъчно задълженото лице съгласно чл. 260я31 или чл. 260я32 от ЗКПО) е било част от две или повече многонационални или големи национални групи, се попълва периодът, през който данъчно задълженото лице е част от дадена група, и се подава отделна декларация за периода, през който данъчно задълженото лице е част от друга група. Следователно всяка от отделно подадените данъчни декларации за съответните периоди, през които данъчно задълженото лице е част от двете многонационални групи, се явяват независимо основание за определяне и заплащане на евентуално дължим национален допълнителен данък.

ЗАМ. ИЗПЪЛНИТЕЛЕН ДИРЕКТОР НА НАП: ЕВГЕНИ НАНКОВ


                                           (Съгласно Заповед № З-ЦУ-30-906/27.05.2026 г.)

